Ny S-spidskandidat tror ikke, hun kan blive borgmester alene på rød bloks mandater - og friede derfor i tv-debat til Borgerlisten.

Det er tre år og fem måneder siden, restaurant Hedelund i Brønderslev brændte. Men det er endnu ikke afklaret, om og hvor byens meget benyttede mødested genopføres. Og tv-debatten med spidskandidaterne fra de 12 opstillede lister gav intet klart svar på, hvad det ender med. Men i hvert fald blev det slået fast, at lytter man til spidskandidaterne, går holdningerne til Hedelund på tværs af vante partiskel: Frontfigurerne fra Socialdemokratiet og Det Konservative Folkeparti - der begge selv har adresse i Brønderslev - vil have restauranten genopført på det oprindelige sted eller tæt ved. Og de vil have restauranten genopført, før man eventuelt går i gang med andre projekter i området. Spidskandidaterne hos Venstre og Borgerlisten (som ikke selv bor i byen) er mere stemt for at rykke restauranten cirka 50 meter, så den kan blive en del af et større projekt. Ikke mindst fordi den løsning tilsyneladende er en forudsætning for at opnå måske 50-60 millioner i fondsstøtte. Men, indvendte den konservative spidskandidat Peter Stecher, “jo større man satser, desto større er risikoen for, at intet af det bliver til noget - heller ikke et nyt Hedelund”. At sagen fortsat verserer, skyldes måske, erkendte borgmester Mikael Klitgaard (V), at den allerførste beslutning, byrådet traf i sagen, ikke var den rigtige. Han mente, at problemet måske har været, at for mange har skullet være med til at træffe beslutningen! Det er måske ikke så usædvanligt, at en mangeårig borgmester TÆNKER sådan. Men det sker ikke så tit, at han siger det … Mange af de afstemninger, der har været om Hedelund, er i øvrigt gået på tværs af de store partigrupper. Under alle omstændigheder siger det noget om Brønderslev byråds handlekraft, at man efter en brand fem måneder inde i valgperioden endnu ikke, to måneder før valgperiodens udløb, i en trods alt relativt enkel sag har formået at lande en løsning, der med sikkerhed kan realiseres. Måske var det også med dette projekt i tankerne, at den ny socialdemokratiske borgmesterkandidat, Bettina Bøcker Kjeldsen, i debatten introducerede sig som “en handlekraftig kvinde, der vil Brønderslev det bedste”. Hun anså det dog ikke for sandsynligt, at hun og den røde blok får flertal alene. Derfor friede hun til Lokallisten, der vanen tro ikke vil vælge side, før valglokalerne er lukket. Debatten handlede også om plejefamilier og anbragte børn, bureaukrati, kollektiv trafik på tværs af kommunen - og solceller. Et stort solcelle-projekt nær Voergaard Slot, der kan forsyne mere end hele kommunen med energi, er lige nu i høring. Naboerne er ikke begejstrede - men fik ikke mange klare svar fra kandidaterne på, om projektet får ja eller nej.